AUR, partidul lui George Simion, a apelat la site-uri de recrutare precum LinkedIn și Ejobs pentru a găsi candidați pentru „reprezentare la nivel de vârf” în Parlamentul României, în diferite specializări, inclusiv pentru „viitorul Guvern AUR”.
AUR, partidul condus de George Simion, a apelat la site-uri de recrutare profesională precum LinkedIn și Ejobs pentru a găsi persoane cu diverse specializări în vederea propunerii acestora în mai multe funcții de vârf din stat.
Pe contul LinkedIn al lui George Simion se arată că AUR (Alianța pentru Unirea Românilor) caută „Reprezentare la nivel de vârf: senator în Parlamentul României precum și funcții de conducere înaltă (mandat reprezentativ sau înalt funcționar public). Recrutarea are loc în următoarele 9 luni”, potrivit anunțului.
Anunțul mai precizează că AUR este în căutare de funcționari publici și specialiști în diverse „domenii de bază controlate de statul român”, cum ar fi Nuclearelectrica, Tarom, CFR, ASF, pentru îndeplinirea programului de guvernare AUR
„Căutăm funcționari publici și specialiști în domeniile de bază coordonate de statul român, de la Nuclearelectrica la CFR, de la Tarom la ASF, pentru a conduce aceste instituții în direcția îndeplinirii programului de guvernare AUR și a elaborării programelor sectoriale de guvernare (energie, administrație, mediu, agricultură, transporturi, etc)”, precizează anunțul.
AUR precizează că „este de dorit” ca cei care aplică pentru aceste domenii să aibă experiența necesară. „Experiența în domeniul pentru care aplicați este de dorit. Indicați în scrisoarea de intenție funcția vizată precum și disponibilitatea de relocare (dacă nu activați în prezent în respectiva instituție)”, se poate citi în anunț.
Rețeaua socială profesională LinkedIn a fost fondată în decembrie 2002 și lansată oficial în Statele Unite în mai 2003. În 2024, LinkedIn este o platformă socială în plină dezvoltare, care are în prezent peste un miliard de membri în 200 de țări și regiuni din întreaga lume, potrivit celor mai recente statistici ale sale.
„Căutăm specialiști dintr-o varietate de domenii, inclusiv tehnologie, sănătate, mediu, economie, drept, educație și multe altele. Dacă lucrezi în actualele instituții ale statului și ești bun în ceea ce faci sau dacă ești un român din străinătate care are experiență în domenii similare guvernamentale suntem convinși că există un loc pentru tine în echipa noastră. APLICĂ acum pentru construcția Guvernului AUR!”, potrivit anunțului